เลี่ยงด่วน! 15 เส้นทางซ้อมกิจกรรม Bike For Dad 29 พ.ย.นี้
เลี่ยงด่วน! 15 เส้นทางซ้อมกิจกรรม Bike For Dad 29 พ.ย.นี้
17 พ.ย. 2558

พ.ต.อ.ภูษิต วิเศษคามินทร์ รองผู้บังคับการตำรวจจราจร กล่าวว่า จากการประชุมประสานงานฝ่ายที่เกี่ยวข้องในการเตรียมความพร้อมกิจกรรมปั่นจักรยานเฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 88 พรรษา 5 ธ.ค. 58 ได้รับการประสานเตรียมพร้อมในวันซ้อมใหญ่ วันที่ 29 พ.ย.นี้ จะเป็นการซ้อมเสมือนรูปแบบจริง มีการปิดถนนตามแผนทั้งหมด เริ่มในเวลา 15.00 น. ตั้งแต่จุดสตาร์ท ที่พระบรมรูปทรงม้า (ลานพระราชวังดุสิต) ซึ่งเบื้องต้นจะมีการปิดการจราจร 1 ทางแยก ก่อนขบวนจักรยานมาถึง และเปิดการจราจรเมื่อขบวนผ่านเส้นทางที่กำหนดเรียบร้อยแล้ว
ทั้งนี้ เพื่อให้เกิดความสะดวกในการจัดแผนการจราจรและดูแลความปลอดภัย จึงขอให้ประชาชนหลีกเลี่ยงผ่านเส้นทางกำหนดจัดกิจกรรมทั้ง 15 เส้นทาง ระยะทาง 29 กม. ตั้งแต่เวลา 15.00 น. เป็นต้นไป โดยเฉพาะในบริเวณสะพานข้ามแม่น้ำเจ้าพระยาสะพานพระปกเกล้า และสะพานสมเด็จพระปิ่นเกล้า
โดยเส้นทางจะเริ่มปั่นจากพระลานพระราชวังดุสิตถนนศรีอยุธยา-แยกพญาไท-แยกมักกะสัน เลี้ยวขวาถนนราชปรารภ แยกนิคมมักกะสัน-แยกประตูน้ำ-ถนนราชดำริ-แยกราชประสงค์เลี้ยวขวาถนนพระราม 1-เลี้ยวซ้ายถนนพญาไท ซ้ายจุฬาลงกรณ์มหาวิทยาลัย-ออกถนนพญาไท-เลี้ยวซ้ายถนนพระราม4-เลี้ยวขวาถนนสีลม-แยกสุรศักดิ์-แยกบางรักเลี้ยวขวาถนนเจริญกรุง-แยกวงเวียนตลาดน้อยเข้าวงเวียนโอเดียน เลี้ยวซ้ายถนนเยาวราช-เลี้ยวซ้ายถนนจักรวรรดิข้ามสะพานพระปกเกล้า-วงเวียนอนุสาวรีย์พระเจ้าตากสินวนกลับถนนอรุณอัมรินทร์-สะพานข้ามคลองบางกอกใหญ่-พระราชวังเดิมออกถนนอรุณอัมรินทร์-แยกศิริราช-แยกอรุณอัมรินทร์เลี้ยวขวาถนนสมเด็จพระปิ่นเกล้า-ข้ามสะพานพระปิ่นเกล้า-ถนนราชดำเนินกลาง-แยกอนุสาวรีย์ประชาธิปไตย-พระราชวังดุสิต
อย่างไรก็ตาม ในวันซ้อมและวันจริง 11 ธ.ค. 58 นี้ ขอความร่วมมือประชาชน 3 ข้อ คือ 1. ควรขี่ให้เป็นระเบียบอย่าขี่ตัดหน้าคันอื่น 2. อย่าถ่ายภาพเซลล์ฟี่ขณะขี่จักรยาน ซึ่งอาจก่อให้เกิดอุบัติเหตุได้ ซึ่งในการจัดกิจกรรมที่ผ่านมา พบมีการถ่ายภาพเซลฟี่เป็นจำนวนมากซึ่งอันตราย 3. การเตรียมความพร้อมให้กับร่างกายให้สมบูรณ์ที่สุด